Sa žarkom brigom: optužujemo papu Franju 


19. rujna 2016. 

Na blagdan sv. Januarija u mjesecu Gospe Žalosne 


Vaša Svetosti! 

Ovo što slijedi, iz očaja napisano od nas skromnih članova laikata, 
moramo nazvati optužbom protiv Vašeg pontifikata, koji je bio katastrofa za 
Crkvu razmjerno užitku koji pruža upravljačima ovoga svijeta. Vrhunac, koji 
nas je nagnao na ovaj korak, bilo je objavljivanje Vašega "povjerljivog" pisma 
buenosaireskim biskupima, u kojem im odobravate, isključivo na temelju 
vlastitih nazora onako kako su izraženi u Amoris laetitia, da neke javne 
preljubnike u "novim brakovima" pripuštaju sakramentima ispovijedi i svete 
pričesti bez ikakve njihove čvrste nakane da promijene svoj život odreknućem 
od svojih preljubničkih spolnih odnosa. 

Tako ste ustali protiv riječi samoga našega Gospodina da su rastava i 
"ponovna ženidba" preljub same po sebi, bez iznimke; protiv opomene sv. Pavla 
na kaznu za nedostojno primanje Presvetog Sakramenta; protiv naučavanja 
dvaju neposrednih Vam prethodnika, sukladnog s dvotisućljetnim crkvenim 
moralnim naukom i euharistijskom stegom ukorijenjenima u božanskoj objavi; 
protiv Zakonika kanonskog prava i protiv sve Tradicije. 

Već ste izazvali lom sveopće crkvene stege, koju neki biskupi usprkos 
Amoris laetitia nastavljaju održavati, dok drugi, uključujući i one u Buenos 
Airesu, najavljuju promjenu zasnovanu isključivo na autoritetu Vaše 
sablažnjive "apostolske pobudnice". Nikad se u povijesti Crkve nije dogodilo 
ništa slično. 

A ipak, gotovo bez iznimke, konzervativni članovi hijerarhije 
obdržavaju politiku šutnje, dok liberali zahvaljujući Vama javno likuju nad 
svojom pobjedom. Jedva itko u hijerarhiji ustaje protiv Vašega bezobzirnog 
zanemarivanja zdravog nauka i prakse, premda mnogi privatno mrmljaju 
protiv Vašeg haranja. Tako je, kao i u vrijeme arijanske krize, zapalo laike da 
brane vjeru usred gotovo sveopćeg izbjegavanja dužnosti od strane poglavara. 

Naravno, u općem poretku stvari mi ne značimo ništa, pa ipak nam je, 
krštenim laičkim članovima Otajstvenog Tijela, dodijeljeno bogomdano pravo 
i suodnosna dužnost, zajamčena crkvenim zakonom ( CIC can. 212), da se 

Vama i svojim drugovima katolicima očitujemo o zaoštrenju krize što ga je 
izazvalo Vaše upravljanje Crkvom usred već trajne crkvene krize još od 
Drugoga Vatikanskoga koncila. 

Budući da su privatne usrdne molbe bile, kako smo niže zapisali, posve 
uzaludne, objavljujemo ovaj dokument da bismo rasteretili svoju savjest 
sučelice velikoj šteti koju ste nanijeli i prijetite nanijeti dušama i crkvenoj 
zajednici te da bismo svoje drugove katolike potaknuli na dosljedno 
protivljenje Vašoj neprekidnoj zlorabi papinske službe, posebno kad je riječ o 
nezabludivom crkvenom nauku protiv preljuba i oskvrnjivanja Presvete 
Euharistije. 

U odlučivanju da objavimo ovaj dokument vodili smo se naukom 
Anđeoskog Naučitelja o naravnoj pravdi u Crkvi: 

"Mora se međutim primijetiti da je podložnik ako je ugrožena vjera dužan 
čak i javno prekoriti svoga pretpostavljenog. Stoga je Pavao Petra, kojemu je bio 
podložnik, prekorio u javnosti zbog neposredne opasnosti od sablazni glede 
vjere, a Petar je, kako piše Augustin u bilješci o Gal 2,11, "dao primjer 
poglavarima kako dogodi li se ikada da skrenu s pravog puta, ne smiju 
prezreti ukor svojih podložnika". ( Summa theologiae, II-II, 33, 4) 

Vodili smo se također naukom svetog Roberta Bellarmina, crkvenog 
naučitelja, glede dopuštenog otpora zabludjelu rimskom prvosvećeniku: 

"Zato kao što bi bilo zakonito oprijeti se prvosvećeniku ako napada 
tijelo, zakonito je i oprijeti mu se ako napada duše ili remeti državni poredak, 
a pogotovo ako bi nastojao uništiti Crkvu. Kažem, zakonito je oprijeti mu se, 
odbijajući činiti što naređuje i sprečavajući da se provede njegova volja..." (De 
controversiis o rimskom prvosvećeniku, 2, 29) 

Katolici diljem svijeta, i to ne samo "tradicionalisti", uvjereni su da je 
situacija koju je Bellarmin hipotetski zamišljao danas postala stvarnost. To 
uvjerenje pobuda je nastanku ovoga dokumenta. 

Bog neka je sudac ispravnosti naših nakana. 


Christopher A. Ferrara, glavni uvodničar, "The Remnant 
Michael J. Matt, urednik, "The Remnant" 

John Vennari, urednik, "Catholic Family News" 

KNJIGA OPTUŽBE 


Milošću Božjom, a na temelju crkvenog zakona, žalba protiv Franje, rimskog 
prvosvećenika, zbog opasnosti za vjeru i zbog velike štete za duše i za opće dobro Svete 

Katoličke Crkve 


Kakva je to poniznost? 

U noći Vašeg izbora, u govoru na balkonu bazilike svetog Petra izjavili 
ste: "Dužnost konklave bila je da dadne biskupa rimskog." Iako se mnoštvo pred 
Vama sastojalo od ljudi iz cijelog svijeta, od članova sveopće Crkve, izrazili ste 
zahvalnost samo "za dobrodošlicu koju je iskazala rimska biskupijska zajednica". 
Izrazili ste također nadu da će "ovo putovanje Crkve koje danas započinjemo" 
biti "plodno evangelizacijom ovoga divnoga grada". Zatražili ste od okupljenih 
vjernika na Trgu svetog Petra da se mole ne za Papu, nego "za svog biskupa " i 
kazali da ćete sutradan "otići pomoliti se Gospi da štiti Rim". 

Svoje čudne opaske u toj povijesnoj prigodi započeli ste otrcanim 
usklikom: "Braćo i sestre, dobra večer!" i završili jednako otrcanom željom: 
"Laku noć i ugodan san!" Nijedanput u tom prvom obraćanju niste spomenuli 
svoje papinstvo ni osvrnuli se na uzvišeno dostojanstvo službe na koju ste 
izabrani: službe namjesnika Kristova, kojemu je božanski naloženo da sveopću 
Crkvu poučava, njome upravlja i posvećuje ju te vodi u njezinu poslanju da 
naučava sve narode. 

Gotovo od prvog trenutka kako ste izabrani počela je u odnosima s 
javnošću svojevrsna beskonačna kampanja s temom Vaše jedincate poniznosti 
među Papama: jednostavan "rimski biskup" nasuprot tobožnjim monarškim 
težnjama Vaših prethodnika i njihovu dotjeranom ruhu i crvenim cipelama, 
koje ste Vi odbili. Zarana ste nagovijestili korjenitu decentralizaciju papinske 
vlasti u korist "sinodske Crkve", za koju ste primjer uzeli iz nazora 
pravoslavaca o "značenju biskupskoga kolegijaliteta te iz njhova iskustva 
sinodalnosti". Razdragani masmediji smjesta su pozdravili "Franjinu 
revoluciju". 

To razmetljivo pokazivanje poniznosti međutim pratila je zloraba vlasti 

papinske službe besprimjerna u povijesti Crkve. U protekle tri i pol godine 
neprestano ste promicali svoja mišljenja i želje nimalo ne uzimajući u obzir 
naučavanje svojih prethodnika, dvotisućljetnu crkvenu tradiciju ili neizmjernu 
sablazan koju ste prouzročili. U nebrojenim prigodama zaprepastili ste i 
zbunili vjernike, a oduševili neprijatelje Crkve, inovjernim, pa čak i 
besmislenim izjavama i gomilali ste uvredu na uvredu protiv vjernih katolika, 
koje ste neprekidno ismijavali kao farizeje naših dana i "rigoriste". Vaše 
osobno ponašanje često se spuštalo na razinu gomili ugodnoga lakrdijašenja. 

Postojano ste zanemarivali ljekovitu opomenu svojega neposrednog 
prethodnika, koji je ostavku na papinsku službu dao u tajanstvenim 
okolnostima osam godina nakon što je od biskupa okupljenih pred njim na 
početku pontifikata zatražio: "Molite se za mene da zbog straha ne pobjegnem 
od vukova." U svojoj prvoj papinskoj propovijedi on je rekao: 

"Papa nije apsolutni monarh, čija bi mišljenja i želje bili zakon. Naprotiv, 
Papina je služba jamstvo poslušnosti Kristu i njegovoj Riječi. Stoga Papa ne 
smije naviještati vlastite ideje, nego mora stalno obvezivati sebe i Crkvu na poslušnost 
Božjoj Riječi, nasuprot svakom pokušaju njezine prilagodbe ili razvodnjavanja 
te svakom obliku oportunizma." 


Izbirljivo miješanje u politiku, uvijek politički korektno 

Sve vrijeme svoga mandata "biskupa rimskog" Vi gotovo uopće niste 
marili za ograničenja papinske vlasti i nadležnosti. Miješali ste se u političke 
stvari kao što je imigracijska politika, kazneni zakon, okoliš, obnova 
diplomatskih odnosa između SAD-a i Kube (bez obzira na položaj katolika 
pod Castrovom diktaturom), pa čak i protivljenje škotskom pokretu za 
državnu nezavisnost. Ali ste odbili suprotstaviti se sekularističkim vladama 
kad su prkosile božanskom i naravnom zakonu npr. ozakonjenjem 
"homoseksualnih zajednica", koje je povreda božanskog i naravnog zakona 
protiv koje Papa može i treba intervenirati. 

Zapravo, svoje brojne osude socijalnih zala od kojih su sva politički 
sigurne mete neprekidno opovrgavate vlastitom djelatnošću, koja ugrožava 
svjedočenje Crkve protiv mnogostrukih modernističkih zabluda: 

Suprotno trajnom crkvenom nauku zasnovanom na Objavi, zahtijevate 
posvemašnje ukinuće smrtne kazne u cijelom svijetu, bez obzira na težinu 
zločina, pa čak i ukinuće doživotne zatvorske kazne, ali nikad niste pozvali na 
ukinuće ozakonjenog abortusa, koji je Crkva uvijek osuđivala kao masovno 
ubijanje nedužnih. 

Izjavljujete da obični vjernici čine težak grijeh ako propuštaju reciklirati 
svoj kućni otpad ili ako uključuju nepotrebnu rasvjetu, makar trošite milijune 
dolara na neukusne masovne priredbe oko svoje osobe, u raznim zemljama, 
kamo putujete s velikom pratnjom, u posebnim avionima koji ispuštaju 
goleme količine ugljika u atmosferu. 

Zahtijevate otvorene granice za muslimanske "izbjeglice" u Europi, koji 
su mahom muškarci u dobi za vojsku, dok sami živite iza zidina vatikanskoga 
grada-države koji strogo isključuje neprebivaoce, a zidine je dao podići Lav IV. 
zato da spriječi novu muslimansku pljačku Rima. 

Govorite neprestano o siromašnima i o "periferijama" društva, ali se 
udružujete s imućnom i korumpiranom njemačkom hijerarhijom i s 
proabortivnim, prokontraceptivnim, prohomoseksualnim globalističkim 
slavni cima i moćnicima. 

Izrugujete pohlepnu težnju korporacija za dobitkom i "ekonomiju koja 
ubija", a privatnim audijencijama častite najbogatije tehnokrate i korporacijske 
vođe i primate od njih obilne donacije, pa ste čak dopustili da Porsche unajmi 
Sikstinsku kapelu za "veličanstven koncert... priređen isključivo za sudionike", 
koji su platili po 6000 dolara za obilazak Rima. To je prvi put da je Papa 
dopustio da se taj sveti prostor upotrijebi za neku korporacijsku priredbu. 

Zahtijevate dokrajčenje "nejednakosti", a grlite se s komunističkim i 
socijalističkim diktatorima koji žive u raskoši dok mase pate pod njihovim 
jarmom. 

Američkoga kandidata za predsjednika osuđujete kao "nekršćanina" jer 
teži spriječiti nezakonito useljavanje, ali ne govorite ništa protiv ateističkih 
diktatora s kojima se grlite, a koji su počinili masovna umorstva, progone 
Crkvu i utamničuju kršćane u svojim policijskim državama. 

Promičući o politici i javnim poslovima svoja osobna mišljenja kao da su 
katolički nauk, niste se ustručavali zloupotrijebiti čak i dostojanstvo papinske 
enciklike, koju ste iskoristili da poduprete prijeporne, pa i dokazivo 
obmanjivačke znanstveničke tvrdnje o "klimatskim promjenama", "ugljikovu 

ciklusu", "ispuštanju ugljikova dioksida" i "rastu kiselosti oceana". U istom 
dokumentu zahtijevate i da vjernici na navodnu "ekološku krizu" odgovore 
tako da podrže svjetovne ekologističke programe, npr. "UN-ove ciljeve 
održivog razvoja", koje ste hvalili iako zahtijevaju sveopću dostupnost spolnog i 
reproduktivnog zdravlja, a ona znači kontracepciju i abortus. 


Neobuzdani indiferentizam 

Premda nipošto pionir u razornim pokoncilskim novotarijama 
"ekumenizma" i "međureligijskog dijaloga", na stupanj ste neviđen čak i u 
najgorim godinama pokoncilske krize promaknuli poseban religijski 
indiferentizam koji praktički čini suvišnim poslanje Crkve kao arke spasenja. 

S obzirom na protestante izjavili ste da su, ma u što vjerovali, svi oni 
članovi iste "Crkve Kristove" kao i katolici, a doktrinarne razlike između 
katolika i protestanata da su u usporedbi s time beznačajan problem koji treba 
riješiti sporazumom među teolozima. Naprosto ste zanemarili teološku i 
moralnu zapuštenost protestantskih partnera Vatikanu u "ekumenskom 
dijalogu": tzv. Crkava koje odbacuju temeljne dogme jedine prave religije, od 
Krista ustanovljene u Katoličkoj Crkvi, uključujući i Petrovo prvenstvo. Svetu 
Misnu Žrtvu, sedam sakramenata i žrtveno svećeništvo ograničeno na 
muškarce. Iste te od čovjeka načinjene religije potpuno su propale moralno, 
odobravaju rastavu, kontracepciju, abortus, pa čak i gadost kakva su 
"homoseksualne zajednice", utemeljene na navadnom prakticiranju sodomije. 
Izrugivanje je evanđelja, i protivi se samom razumu, izjaviti da oni koji 
ispovijedaju takve teške zablude pripadaju istoj Crkvi kao i vjerni katolici. 

Tim mišljenjem djelatno ste protestante obeshrabrili za obraćenje, među 
njima i "biskupa" Tonyja Palmera, pripadnika otpadničke anglikanske sljedbe 
koja umišlja da redi žene. Kako je ispričao. Vi ste mu kad je spomenuo 
"povratak kući u Katoličku Crkvu" dali ovaj zapanjujući odgovor: "Nitko se tu 
ne vraća kući. Vi putujete prema nama, a mi putujemo prema vama i sastat 
ćemo u sredini." U sredini čega? Palmer je ubrzo zatim poginuo u 
motociklističkoj nesreći. Na Vaše inzistiranje međutim taj čovjek čije ste 
obraćenje namjerno spriječili pokopan je kao katolički biskup, za porugu 
nezabludivom naučavanju Vašeg prethodnika da su "ređenja izvršena prema 
anglikanskom obredu bila i jesu potpuno ništava i sasvim jalova". (Lav XIII., 

A-postolicae curae (1896.), DZ 3315) 

Što se tiče drugih religija uopće, kao svoj pravi program usvojili ste baš 
onu zabludu koju je osudio Papa Pio XI. samo 34 godine prije Drugoga 
Vatikanskoga koncila: "da su sve vjere više-manje dobre i hvalevrijedne, jer 
svaka od njih na svoj način očituje i označava onaj osjećaj koji nam je svima 
prirođen te nas dovodi k Bogu i poslušnome priznavanju Njegove vlasti". 
Sasvim ste zaboravili na opomenu Pija XI. "da tko god podržava one koji 
zastupaju te teorije i pokušavaju ih ostvariti, potpuno napušta od Boga 
objavljenu vjeru". U tom pogledu izrazili ste mišljenje da se i ateisti mogu 
spasiti, samo neka čine dobro, i time izmamili ushićene pohvale u medijima. 

Čini se da je u Vašim nazorima Rahnerova krivovjerna teza o 
"anonimnim kršćanima", koja obuhvaća zapravo svekoliko čovječanstvo i 
podrazumijeva sveopće spasenje, nepovratno nadomjestila ono što, naprotiv, 
naučava naš Gospodin: "Tko uzvjeruje i pokrsti se, spasit će se; tko ne 
uzvjeruje, osudit će se." (Mk 16,16) 


Besmisleno uljepšavanje islama 

Preuzimajući ulogu kuranskog egzegeta da biste Muhamedovu sljedbu 
oslobodili krivnje za neprekinutu povijesnu povezanost s osvajanjem i 
okrutnim progonom kršćana, izjavljujete: "Suočeni s uznemirujućim 
slučajevima fundamentalističkog nasilja, morali bismo vođeni poštovanjem 
spram istinskih sljedbenika islama izbjegavati mrziteljska uopćavanja, jer 
pravi islam i pravilno čitanje Kurana protive se svakom obliku nasilja." 

(Evangelii gandium, 253) 

Zanemarujete čitavu povijest islamskog ratovanja protiv kršćanstva, sve 
do naših dana, kao i sadašnje barbarske zakonike i progon kršćana u 
islamskim republikama u svijetu, među kojima su i Afganistan, Iran, Malezija, 
Maldivi, Mauretanija, Nigerija, Pakistan, Katar, Saudijska Arabija, Somalija, 
Sudan, Ujedinjeni Arapski Emirati i Jemen. To su ugnjetavački režimi vlastiti 
šerijatskom zakonu, za koji muslimani vjeruju da ga je Alah namijenio cijelom 
svijetu, te ga nastoje uvesti gdje god postanu znatan dio pučanstva. No Vi 
biste rekli da islamskim republikama svima manjka "istinskog" razumijevanja 
Kurana! 

Čak pokušavate omalovažiti izravan islamski terorizam na Bliskom 
istoku, u Africi i u samom srcu Europe usuđujući se postavljati znak moralne 
jednakosti između muslimanskih fanatika koji vode džihad, kao što su činili 
sve otkako se islam pojavio, i izmaštanog "fundamentalizma" među vjernim 
katolicima, koje ne prestajete javno kuditi i vrijeđati. Na jednoj od svojih 
nesređenih avionskih konferencija za tisak, na kojima ste tako često brukali 
Crkvu i potkopavali katolički nauk, izrekli ste ovo zloglasno mišljenje, tako 
tipično za Vaše besmisleno ustrajanje na tome da su religija utemeljena od 
Utjelovljenog Boga i trajno nasilna sljedba utemeljena od izopačenog 
Muhameda moralno ravnopravne: 

"Ne volim govoriti o islamskom nasilju, jer svaki dan, listajući novine, 
vidim nasilje, ovdje u Italiji... ovaj je ubio svoju djevojku, onaj punicu... i to su 
kršteni katolici! To su nasilni katolici! Ako govorim o islamskom nasilju, moram 
govoriti o katoličkom nasilju... Mislim da u gotovo svim religijama uvijek postoje male 
skupine fundamentalista. Fundamentalisti. Mi ih imamo. Kad fundamentalizam 
dolazi da ubije, može ubiti i jezikom, apostol Jakov to kaže, ne ja, a može i 
nožem, zar ne? Mislim da nije pošteno poistovjećivati islam s nasiljem." 

Za ne povjerovati je da rimski prvosvećenik može izjaviti da su 
nasumični nasilni zločini katolika, pa i njihove puke riječi, moralno istovrijedni 
korjenitoj islamskoj borbi diljem svijeta kroz terorističke čine, masovno 
ubijanje, mučenje, porobljavanje i silovanje u Alahovo ime. Čini se da ste brži 
da branite Muhamedovu smiješnu i smrtonosnu sljedbu od pravednog otpora 
nego istinsku Crkvu od njezinih nebrojenih lažljivih optužitelja. Ni nakraj 
pameti nije Vam trajni crkveni nazor o islamu izražen od Pape Pija XI. u 
njegovoj "Posveti ljudskog roda Presvetom Srcu Isusovu": "Kralj budi svima 
onima koji se još u tami krivoboštva ili islama nalaze, i ne krati se privesti ih u 
svjetlo i kraljevstvo Svoje." 


Reformistički "san ", poduprt čeličnom rukom 

Sve u svemu. Vi kao da patite od reformističke manije za koju ne postoje 
granice izvan Vašeg "sna" o tome kakva Crkva treba biti. Kao što ste napisali u 
svome besprimjernom osobnom papinskom manifestu, Evangelii gaudium (nn. 
27, 49): 

"Sanjam o 'misionarskom opredjeljenju', tj. o misionarskom poticaju 
kadrom preobraziti sve, tako da u Crkvi običaji, načini postupanja, raspored vremena, 
jezik i strukture postanu prikladan kanal za evangelizaciju današnjeg svijeta 
više nego za njezino samoočuvanje... 

Više od straha pred pogreškom nadam se da nas pokreće strah da se ne 
zatvorimo u strukture koje nam pružaju lažnu zaštitu, u pravila koja nas pretvaraju u 
neumoljive suce, u navike u kojima se osjećamo mirnima, dok pred našim vratima 
ljudi skapavaju od gladi, a Isus nam bez prestanka ponavlja: Dajte im vi jesti." 
(Mk 6,37) 

Nevjerojatno, ali Vi tvrdite da su drevne "strukture" i "pravila" Svete 
Katoličke Crkve okrutno zadavali duhovnu glad i smrt sve do Vašeg dolaska 
iz Buenos Airesa, te da sada želite promijeniti doslovno sve u Crkvi da biste je 
učinili milosrdnom. Kako da to vjernicima bude išta drugo doli znak 
zastrašujuće megalomanije? Izjavljujete čak da evangelizaciju, kako je Vi 
shvaćate, ne smije ograničavati briga za "samoočuvanje" Crkve, kao da je to 
dvoje u nekakvoj međusobnoj opreci! 

Vaš mutni san o reformi svega prati čelična ruka koja razbija svaki 
pokušaj obnove vinograda već opustošenog polustoljetnom bezobzirnom 
"reformom". Jer, kako ste objavili u svom manifestu ( Evangelii gaudium, 94), 
puni ste prezira prema katolicima odanim tradiciji, koje nepromišljeno 
optužujete za "samoživi prometejski neopelagijanizam" i za "osjećaj 
superiornosti nad drugima zbog obdržavanja stanovitih pravila ili zbog 
nepopustljive vjernosti određenom katoličkom stilu iz prošlosti". 

Vi čak ismijavate "navodni zdrav nauk i disciplinu", jer, smatrate, "vode 
u narcistički i autoritarni elitizam kojim se druge analizira i svrstava umjesto 
da ih se evangelizira". No upravo Vi stalno svrstavate i analizirate druge 
beskonačnom bujicom omalovažavanja, karikiranja, vrijeđanja i kuđenja 
vjernih katolika jer su nedovoljno prijemljivi za "Boga iznenađenja" kojeg ste 
predstavili na Sinodi. 

Odatle Vaše nemilosrdno uništenje cvatu čeg Reda franjevaca Bezgrešne 
zbog njihova "nepobitno tradicionalističkog nagnuća". Uslijedila je Vaša 
odredba da će odsad svaki pokušaj uspostave kakve nove biskupijske 
ustanove posvećenog života (npr. koja bi primila premještene članove 
Franjevaca Bezgrešne) biti ništav i uzaludan bez prethodnog "savjetovanja" sa 

Svetom stolicom (tj. de facto dopuštenja koje se može uskraćivati unedogled). 
Time ste bitno umanjili davnašnju samostalnost biskupa u njihovim 
biskupijama, dok propovijedate novo doba "kolegijaliteta" i "sinodalnosti". 

Uzevši zatim na nišan klauzurne samostane, donijeli ste mjere za prisilu 
na izručenje njihove mjesne samostalnosti savezima pod upravom crkvenih 
birokrata, na redovito prekidanje klauzure radi vanjske "formacije", na pravo 
laika da upadaju u samostan radi euharistijskoga klanjanja, na nečuvenu 
diskvalifikaciju samostanske glasačke većine ako je "postarija" te na sveopću 
obvezu devetogodišnje "formacije" prije konačnih zavjeta, što će jamačno 
ugušiti nova zvanja i osigurati izumiranje velikog dijela preostalih samostana. 

Bog neka nam je na pomoći! 


Nesmiljen poriv za prihvatom spolnog nemorala u Crkvu 

Ništa međutim nije ravno bahatosti i drskosti s kojima ste se 
nepokolebljivo trudili da nametnete sveopćoj Crkvi istu zlu praksu koju ste 
odobrili kao biskup buenosaireski: svetogrdno podjeljivanje Presvetog 
Sakramenta ljudima koji žive u preljubničkim "drugim brakovima" ili u 
priležništvu bez potpore makar građanskog obreda. 

Gotovo od prvog trenutka kako ste izabrani promicali ste "Kasperov 
prijedlog", opetovano odbijan u Vatikanu pod Ivanom Pavlom II. Kardinal 
VValter Kasper, izrazit liberal čak i među liberalnom njemačkom hijerarhijom, 
dugo je zagovarao pripuštanje rastavljenih i "ponovno vjenčanih" svetoj 
pričesti u "nekim slučajevima", u skladu s tobožnjim "pokorničkim putom" koji 
bi ih pripustio Sakramentu dok nastavljaju svoje preljubničke spolne odnose. 
Kasper je pripadao "Sentgalenskoj grupi", koja je lobirala za Vaš izbor, nakon 
čega ste Vi kraljevski nagradili njegovo ustrajanje u zabludi, tako da je u 
novinama proglašen "Papinim teologom". 

Počeli ste svojoj razornoj novosti pripravljati put pribjegavajući onomu 
što se ne može nazvati drukčije nego demagoškim parolaštvom. U svom 
manifestu ( Evangelii gaudium, 47) izjavili ste u studenom 2013.: "Euharistija, 
iako jest punina sakramentalnog života, nije nagrada za savršene, nego moćan 
lijek i hrana za slabe. To uvjerenje ima pastoralne posljedice koje smo pozvani 
razborito i odvažno razmotriti. Često se ponašamo kao dosuditelji milosti, a ne 

kao njezini olakšavatelji." 

Dostojno primanje Presvetog Sakramenta u stanju milosti tim se 
napadnim obraćanjem čuvstvu karikira kao "nagrada za savršene", pri čemu 
se buntovnički podmeće da je Crkva "slabe" predugo lišavala euharistijske 
"hrane". Otuda Vaša jednako demagoška optužba da su se crkveni sveti 
službenici ponašali okrutno, poput "dosuditelja milosti, a ne njezinih 
olakšavatelja", uskraćujući svetu pričest "slabima", nasuprot "savršenima", pa 
sad morate "odvažno" ukloniti tu nepravdu. 

No, dakako. Presveta Euharistija nije "hrana" i "lijek" za uklanjanje 
smrtnoga grijeha. Naprotiv, svjesno ju primati u tom stanju oskvrnjivanje je 
smrtonosno za dušu i time razlog za prokletstvo: "Stoga tko god jede kruh ili pije 
čašu Gospodnju nedostojno, bit će krivac tijela i krvi Gospodnje. Neka se dakle 
svatko ispita pa tada od kruha jede i iz čaše pije. Jer tko jede i pije, 
sud sebi jede i pije ako ne razlikuje Tijela." (1 Kor 11,27-29). 

Kao što svako u vjeri valjano poučeno dijete zna, lijek kojim se uklanja 
smrtni grijeh jest ispovijed, dok je Euharistija (poduprta redovitom ispovijedi) 
duhovna hrana za održavanje i unapređivanje stanja milosti nakon odrješenja, 
da se ne bi ponovno upalo u smrtni grijeh, nego raslo u zajedništvu s Bogom. 
Međutim čini se da je sam pojam smrtnoga grijeha odsutan iz sveukupnih 
Vaših službenih dokumenata, nagovora, primjedaba i proglasa. 

Jasno pokazujući svoj naum, samo nekoliko mjeseci poslije na 
"izvanrednom konzistoriju o obitelji" događaje ste organizirali tako da je jedini 
službeni govornik bio nitko drugi nego kardinal Kasper. U dvosatnom 
govoru, 20. veljače 2014., za koji ste željeli da ostane tajan, ali je procurio u 
talijanske novine kao "tajni" i "izuzetni" dokument, Kasper je izložio svoj 
suludi prijedlog pripuštanja nekih javnih preljubnika svetoj pričesti, smjerajući 
izravno na Vaše geslo: "sakramenti nisu nagrada za one koji se dobro ponašaju 
ili za izabrane, iz koje bi bili isključeni oni koji su u najvećoj potrebi" (EG 47). 
Otada do danas niste se pokolebali u odluci da u Crkvi ustanovite teško 
zlorabljenje Euharistije koje ste dopustili u Buenos Airesu. 

U tom pogledu čini se da baš previše ne cijenite sakramentalni brak kao 
objektivnu činjenicu za razliku od onoga što ljudi subjektivno osjećaju o 
položaju nemoralnih veza koje Crkva nikad ne može priznati brakom. U 
opaskama koje će Vašem čudnovatom pontifikatu zasvagda oduzeti dobar 

glas izjavili ste da je "velika većina naših sakramentalnih brakova ništava", dok 
neki priležnici mogu bez braka biti "u pravom braku" jer su "vjerni". Odražava 
li se u tim opaskama možda rastava i "ponovno vjenčanje" Vaše sestre i 
suložništvo Vašeg nećaka? 

Ta izjava, koju je ugledni kanonist s pravom nazvao smiješnom, izazvala 
je prosvjed vjernika u cijelom svijetu. Ne bi li se sablazan umanjila, u 
vatikanskom službenom zapisu izmijenjene su Vaše riječi "velika većina naših 
sakramentalnih brakova" u "dio naših sakramentalnih brakova", ali ne i Vaše 
sramotno odobravanje nemoralnih suložništava kao "pravog braka". 

Također se čini da Vas ne zabrinjava svetogrđe sadržano u primanju 
Tijela, Krvi, Duše i Božanstva Kristova u Presvetoj Euharistiji od strane javnih 
preljubnika i priležnika. Kako ste rekli ženi koja Vas je nazvala iz Argentine te 
dobila od Vas telefonski "dozvolu" da se pričešćuje dok živi u preljubu s 
rastavljenim muškarcem: "Malo kruha i vina ne može škoditi." Nikad niste 
opovrgli ono što je ispričala, i što bi, uostalom, samo bilo u skladu s Vašim 
odbijanjem da kleknete prilikom Pretvorbe ili pred izloženim Presvetim 
Sakramentom, iako bez teškoća klečite ljubeći noge muslimanima za svojega 
grotesknog parodiranja tradicionalnog nogopranja na Veliki četvrtak, koje ste 
napustili. Slagalo bi se i s Vašom primjedbom jednoj luteranki, jedne nedjelje u 
luteranskoj crkvi, da je dogma o pretvorbi samo "tumačenje", a da je "život 
veći od objašnjenja i tumačenja" te neka ona "razgovara s Gospodinom" o tome 
da li da ide na pričest u Katoličkoj Crkvi. Što je poslije, na Vaš očiti poticaj, i 
učinila. 

U skladu je s Vašom neznatnom pažnjom prema sakramentalnom braku 
i prenagljena, skrovita "reforma" postupka poništenja braka, koju ste Crkvi 
nametnuli bez savjetovanja s bilo kojim nadležnim vatikanskim uredom. Vaš 
motuproprij Mitis iudex Dominus lesus postavlja okvir za pravi svjetski 
poništavaći mlin s prijekim postupkom i maglovitim novim osnovama za 
ubrzano poništavanje. Kako je voditelj Vaše u potaji smišljene reforme poslije 
objasnio. Vaša je izričita nakana da među biskupima promaknete "obraćenje", 
promjenu mentaliteta koja će ih podupirati u uvjerenju da trebaju slijediti 
Kristov poziv upućen preko njihova brata, biskupa rimskog, da prijeđu s 
ograničenog broja od nekoliko tisuća poništenja k onim nebrojenim nesretnicima koji bi 
mogli dobiti potvrdu ništavosti...". 

"Biskup rimski", eto, zahtijeva od svojih drugova biskupa golemo 
povećanje broja poništenih brakova! Istaknuti katolički novinar izvijestio je 
poslije o pojavku dosjea od sedam stranica u kojem su kurijalni službenici 
"pravno 'rastrgali' Papin motuproprij... optužili Svetog Oca da odbacuje važnu 
dogmu i ustvrdili da je defacto uveo 'katoličku rastavu'." Oštro su osudili, kako 
to novinar opisuje, "pocrkvenjeni Tiihrerprinzip' koji vlada od vrha nadolje 
bez ikakva savjetovanja i nadzora". Ti isti službenici strahuju da će 
"motuproprij dovesti do poplave poništenja i da će odsad parovi moći 
naprosto izići iz katoličkog braka, bez ikakvih problema". '"Izvan sebe' su i 
osjećaju obvezu da 'dignu glas'." 

Vi ste međutim, ako ništa drugo, svakako postojani u težnji za svojim 
ciljevima. Već rano u svom pontifikatu, na jednoj od avionskih konferencija za 
novinare, na kojoj ste prvi put obznanili svoj plan, izjavili ste: "Pravoslavni 
slijede, kako je oni zovu, teologiju ekonomije, i daju braku drugu priliku [sic], 
dopuštaju to. Mislim da taj problem treba proučiti." Po Vašem mišljenju 
nepostojanje druge prilike za brak u Katoličkoj Crkvi problem je koji treba 
proučiti. Očito je da ste protekle tri i pol godine proveli domišljajući se kako 
da Crkvi nametnete nešto slično pravoslavnoj praksi. 

Istaknuti kanonist koji je savjetnik Apostolskoj signaturi upozorio je da 
se uslijed Vašega bezobzirnog zanemarivanja stvarnosti sakramentalnog braka 
"odvija u Crkvi kriza (u grčkom smislu te riječi) oko braka, koja će, smatram, 
vrhunac doseći u bračnom zakonu i disciplini... Mislim da će se kriza koju on 
[Franjo] prouzročuje svesti na to hoće li crkveno naučavanje o braku, za koje svi 
ispovijedaju da ga štuju, dobiti konkretnu i učinkovitu zaštitu u crkvenom 
zakonu ili će se crkvenopravni pojmovi koji se odnose na nauk o braku toliko 
iskriviti (ili naprosto zanemariti) da će brak i bračni život biti u osirovi prepušteni 
području osobnog mišljenja i pojedinačne savjesti." 


Amoris laetitia: pravi razlog za tobožnju Sinodu 

Ta je kriza vrhunac dosegla nakon zaključenja Vaše katastrofalne 
"Sinode o obitelji". Iako ste od početka do kraja manipulirali tim događajem da 
biste postigli ishod koji ste željeli: svetu pričest za javne preljubnike u "nekim 
slučajevima", nije ispalo onako kako ste očekivali, zbog otpora konzervativnih 

sinodskih otaca, koje ste demagoški optužili da su "zatvorenog srca, koje često 
skrivaju čak i iza crkvenog nauka ili dobrih nakana, da bi zasjeli na Mojsijevu 
stolicu i sudili, ponekad s osjećajem nadmoći i površno, teške slučajeve i 
ranjene obitelji". 

Bezobzirnom retoričkom zloupotrebom svoje ste pravovjerne protivnike 
biskupe prispodobili farizejima, koji su prakticirali rastavu i "ponovnu 
ženidbu" u skladu s mojsijevskim otpustom. A upravo su ti biskupi branili 
Kristov nauk od farizeja, i od Vaših vlastitih nauma! Doista, čini se da ste 
odlučni oživiti farizejsko prihvaćanje rastave, svojevrsnom "neomojsijevskom 
praksom". Ugledni katolički novinar poznat po umjerenim analizama crkvenih 
zbivanja prosvjedovao je protiv Vašega pokudnog ponašanja: "Čudnovato je 
kad jedan Papa one koji ostaju vjerni tradiciji kritizira da su na neki način 
nemilosrdni te da su se svrstali uz farizeje protiv milosrdnog Isusa." 

Na kraju se "sinodsko putovanje" koje ste veličali pokazalo kao ništa 
drugo nego varka iza koje se krije unaprijed donesen zaključak Vaše 
zastrašujuće "apostolske pobudnice" Amoris laetitia. U njoj se Vaš pisac iz sjene, 
prvenstveno u osmom poglavlju, prepredeno služi dvosmislicama da bi 
rastvorio vrata svetoj pričesti za javne preljubnike svođenjem naravne zabrane 
preljuba na "opće pravilo" od kojega se može izuzeti ljude koji "imaju velikih 
teškoća s razumijevanjem pripadnih joj vrednota" ili "žive u takvoj konkretnoj 
situaciji koja im onemogućava da se ponašaju drukčije". 2, 301, 304) Amoris 
je jasan pokušaj da se ublažen oblik situacijske etike prokrijumčari na područje 
spolnoga morala, kao da bi zabluda mogla na taj način biti ograničena. 

Vaša očevidna obuzetost opravdavanjem svete pričesti za javne 
preljubnike dovela Vas je do protivljenja trajnom crkvenom moralnom nauku i 
s njim bitno povezanoj sakramentalnoj stezi, koje su potvrdila oba Vaša 
neposredna prethodnika. Ta se stega zasniva na nauku samoga našega 
Gospodina o nerazrješivosti ženidbe, kao i na nauku svetog Pavla o božanskoj 
kazni za nedostojno primanje svete pričesti. Citirajmo Ivana Pavla II. s tim u 
vezi: 

"Crkva ponovno potvrđuje svoju stegu, zasnovanu na Svetom pismu, 
prema kojoj ne može euharistijskom zajedništvu pripustiti rastavljene i 
ponovno vjenčane. Oni su nesposobni da budu pripušteni, jer njihovo stanje i 
životni položaj objektivno su u opreci sa zajedništvom ljubavi između Krista i Crkve, 

označenim i ostvarenim u euharistiji. A k tomu postoji još jedan, osobit pastoralni 
razlog: ako se te osobe pripuste euharistiji, vjernici bi bili uvedeni u zabludu i 
krivo bi shvaćali crkveni nauk o nerazrjesivosti ženidbe. 

Pomirenje u sakramentu pokore - koje bi otvorilo put k sakramentu 
euharistije - može se udijeliti samo onima koji se pokaju što su pogazili znak 
Saveza i vjernosti Kristu te iskreno odluče provoditi takav život koji nije u opreci s 
nerazrješivošću ženidbe. To znači, u praksi, da muškarac i žena kada zbog 
ozbiljnih razloga, kao što je npr. odgoj djece, ne mogu udovoljiti obvezi 
rastanka 'preuzmu dužnost da žive u potpunoj suzdržljivosti, tj. bez čina 
svojstvenih bračnom paru'." (Familiaris consortio, 84) 

Zanemarili ste molbe iz cijelog svijeta od svećenika, teologa i moralnih 
filozofa, crkvenih udruga i novinara, pa čak i nekolicine odvažnih crkvenih 
dostojanstvenika među inače utihnulom hijerarhijom, da opozovete ili 
"razjasnite" namjerne dvosmislice i očite zablude Amorisa, posebno u osmom 
poglavlju. 


Velika moralna zabluda sad je izričito odobrena 

A sada ste, onkraj prijevarne dvosmislenosti, izričito odobrili iza kulisa 
ono čemu ste dvosmisleno popuštali u javnosti. Naum je izišao na vidjelo 
procurenjem Vašega "povjerljivog" pisma upućenog biskupima 
buenosaireskoga pastoralnog područja, gdje ste, kao nadbiskup, već bili 
odobrili masovno svetogrđe u naseljima (slamovima). 

U pismu hvalite spis tih biskupa o "Temeljnim kriterijima za primjenu 
osmog poglavlja pobudnice Amoris Laetitia", kao da postoji nekakva dužnost 
"primjene" toga dokumenta radi promjene dvotisućljetne crkvene 
sakramentalne stege. Pišete: "Tekst je vrlo dobar i potpuno objašnjava smisao 
osmog poglavlja pobudnice Amoris laetitia. Nema drugog tumačenja." Je li 
slučajna podudarnost što taj tekst dolazi upravo iz one nadbiskupije u kojoj 
ste, kao nadbiskup, odavno odobrili pripuštanje javnih preljubnika i suložnika 
svetoj pričesti? 

Ono što se prije samo jasno podrazumijevalo sad je postalo izričito, a oni 
koji su uporno tvrdili da Amoris ništa ne mijenja sad izgledaju poput budala. 
Tekst koji hvalite kao jedino ispravno tumačenje Amorisa korjenito potkopava 

crkveni nauk i praksu koje su branili Vaši prethodnici. Prije svega, na puki 
"izbor" svodi moralnu zapovijed neka rastavljeni i "ponovno vjenčani" "žive u 
potpunoj suzdržljivosti, tj. bez čina svojstvenih bračnom paru". Prema 
buenosaireskim biskupima, a s Vašim odobrenjem, samo je " moguće predložiti 
paru da živi u suzdržljivosti. Amoris Laetitia ne zanemaruje teškoće toga 
izbora." 

Kao što je prije samo 18 godina, u vrijeme vladavine upravo onog Pape 
kojeg ste kanonizirali, neopozivo ustvrdila Kongregacija za nauk vjere: "Ako je 
prijašnji brak dvaju rastavljenih i ponovno vjenčanih vjernika valjan, njihova 
se nova veza ne može ni u kojim okolnostima smatrati zakonitom, i stoga je po 
sebi nemoguće da primaju sakramente. Ta norma obvezuje pojedinačnu savjest bez 
iznimke." To je trajni, dvotisućljetni nauk Katoličke Crkve. 

Štoviše, nijedan župnik, pa čak ni biskup nemaju vlast da u tzv. 
unutarnjem sudištu prihvate od onoga tko živi u preljubu tvrdnju da mu 
savjest kaže da je njegov sakramentalni brak zapravo bio ništav, jer, kako 
Kongregacija za nauk vjere upozorava, "budući da brak ima bitno javni 
crkveni značaj te vrijedi načelo nemo iudex in propria causa (nitko nije sudac u 
vlastitoj stvari), bračni slučajevi moraju se rješavati u vanjskom sudištu. Stoga ako 
rastavljeni i ponovno vjenčani vjernici misle da je njihov prijašnji brak bio 
ništav, dužni su se obratiti nadležnomu ženidbenom sudu da bi se objektivno 
istražilo pitanje i primijenile sve raspoložive pravne mogućnosti." 

Pošto su beziznimnu moralnu normu ukorijenjenu u božanskoj objavi 
sveli na izbor, buenosaireski biskupi, citirajući Amoris kao svoj jedini autoritet 
u dvije tisuće godina crkvenog naučavanja, izjavljuju: "U drugim, složenijim 
okolnostima te ako je nemoguće dobiti poništenje, spomenuti izbor može 
zapravo biti neizvediv." Sveopća moralna norma srozana je tako na kategoriju 
puke smjernice koju valja zanemariti ako je mjesni svećenik ocijeni 
"neizvedivom" u stanovitim neodređenim "složenim okolnostima". Koje su 
točno te "složene okolnosti" i kakve veze ima "složenost" s beziznimnim 
moralnim normama utemeljenim na objavi? 

Naposljetku biskupi dolaze do katastrofalnog zaključka koji ste od 
početka "sinodskog putovanja" gledali nametnuti Crkvi: 

"Usprkos tomu moguć je put razlučivanja. Ako se dospije do priznanja da 
u konkretnom slučaju postoje ograničenja koja umanjuju odgovornost i 

krivnju (usp. bilješke 301-302), a osobito kad osoba drži da može pasti u 
daljnje grijehe čineći zlo djeci iz nove zajednice, pobudnica Amoris laetitia 
otvara mogućnost pristupanja sakramentima Pomirenja i Euharistije (usp. bilješke 
336 i 351). Oni pak sa svoje strane pripravljaju osobu da nastavi sazrijevati i 
rasti uz pomoć milosti." 

Uz Vašu hvalu i odobrenje, buenosaireski biskupi proglašuju prvi put u 
povijesti Crkve da neodređena skupina ljudi koji žive u preljubu može dobiti 
odrješenje i primati svetu pričest dok ostaje u tom stanju. Posljedice su 
katastrofalne. 


"Pastoralna praksa" na ratnoj nozi s crkvenim naukom 

Odobrili ste kao jedino ispravno tumačenje Amorisa moralnu računicu 
koja bi u praksi potkopala cijeli moralni poredak, a ne samo norme spolnog 
morala koje očito težite podrovati. Jer primjena zapravo bilo koje moralne 
norme može se ocijeniti "neizvedivom" ako se talismanski zazovu "složene 
okolnosti" koje svećenik ili biskup treba "razlučiti" u "pastoralnoj praksi", dok 
se pobožno brani nepromjenjivost norme kao "općeg pravila". 

Magloviti kriterij "ograničenja koja umanjuju odgovornost i krivnju" 
mogao bi se primijeniti na sve vrste navadnoga smrtnoga grijeha, pa tako i na 
suložništvo, koje ste već prispodobili "pravom braku", "homoseksualne 
zajednice", ozakonjenju kojih ste se odbili suprotstaviti, i kontracepciju, koju 
ste, nevjerojatno, proglasili moralno dopustivom za sprečavanje prijenosa 
bolesti, a Vatikan je poslije potvrdio da je to stvarno Vaš nazor. 

Tako bi Crkva "u nekim slučajevima" proturječila u praksi onomu što u 
načelu naučava o moralnosti, tj. moralna bi načela praktički bila oborena. 
Usred sinodske obmane, ali ne spominjući Vas, kardinal Robert Šarah s 
pravom je osudio takvo varljivo rastavljanje moralnih propisa od njihove 
"pastoralne primjene": "Zamisao da Učiteljstvo spremimo u lijepu kutiju 
odvajajući ga od pastoralne prakse, koja bi se mogla razvijati u skladu s 
okolnostima, modom i strastima, oblik je krivovjerja, opasna šizofrena patologija ." 

A ipak. Vi biste rekli da je na temelju "razlučivanja" od strane mjesnih 
svećenika ili ordinarija neke ljude moguće smatrati subjektivno nedužnima te 

pripustiti svetoj pričesti a da se nisu obvezali promijeniti svoj život, iako znaju 
da Crkva naučava da je njihova veza preljubnička. U nedavnom intervjuu ugledni 
austrijski filozof Josef Seifert, prijatelj Pape Ivana Pavla II. i jedan od mnogih 
kritičara Amorisa kojih ste usrdne molbe za opoziv dokumenta zanemarili, 
javno je upozorio na moralni i pastoralni besmisao koji ste sada izričito 
odobrili: 

"Kako bi se to primjenjivalo? Zar bi svećenik trebao reći jednom 
preljubniku: 'Vi ste dobar preljubnik. Nalazite se u stanju milosti. Vrlo ste 
pobožna osoba, zato imate od mene odrješenje bez promjene svoga života i 
možete na svetu pričest.' A drugomu: 'O, Vi ste pravi preljubnik. Morate se 
najprije ispovjediti. Morate se odreći svoga dosadašnjeg života, promijeniti ga 
i onda možete na pričest.' 

Hoću reći, kako bi to funkcioniralo?... Kako može svećenik biti sudac 
duše [i] reći za jednoga da je pravi preljubnik, a za drugoga da je samo 
nedužan, dobar čovjek? Naime to mi se čini potpuno nemogućim. Samo 
svećenik s uvidom u duše kakav je imao padre Pio možda bi mogao takvo što 
reći, a on [padre Pio] ne bi to rekao..." 

Uz Vašu hvalu i odobrenje, buenosaireski biskupi čak izražavaju 
mišljenje da će djeci biti nanesena šteta ako se njihovim rastavljenim i 
"ponovno vjenčanim" roditeljima ne dopusti nastavak spolnih odnosa izvan 
braka dok oskvrnjuju Presveti Sakrament. Jedan kazuistički branitelj Vašeg 
odstupanja od zdravog nauka pretpostavlja da to znači da je preljub tek laki 
grijeh ako je jedan od preljubnika pod "pritiskom" da nastavi s preljubničkim 
spolnim odnosima jer drugi sudionik prijeti da će napustiti djecu uskrati li mu 
se spolno zadovoljenje. Po toj moralnoj logici svaki bi smrtni grijeh, pa i 
abortus, postajao laki već prijetnjom jedne od strana da će preljubničku vezu 
raskinuti ne bude li grijeh počinjen. 

Još i gore, ako je to uopće moguće, buenosaireski biskupi, oslanjajući se 
isključivo na Vaše novotarije, usuđuju se natuknuti da će ljudi koji nastavljaju 
navadno održavati preljubničke spolne odnose rasti u milosti dok svetogrdno 
primaju svetu pričest. 

Tako ste smislili ne tek "promjenu stege", nego korjenitu promjenu 
temeljnog joj moralnog nauka, koja bi zapravo institucionalizirala u Crkvi 
jedan oblik situacijske etike, svodeći sveopćenito obvezujuće, objektivne 

moralne propise na puka opća pravila od kojih bi postojale nebrojene 
subjektivne "iznimke" zasnovane na "složenim okolnostima" i "ograničenjima" 
koji bi tobože pretvarali navadne smrtne grijehe u lake grijehe ili čak u obične 
pogreške, te ne bi bilo zapreke svetoj pričesti. 

No Utjelovljeni Bog nije priznao nikakvih takvih iznimaka kad je po 
svojoj božanskoj vlasti odredio: "Svatko tko otpusti svoju ženu pa se oženi 
drugom čini preljub. I svatko tko se oženi otpuštenom čini preljub." (Lk 16,18) 
Svatko. 

Štoviše, Kongregacija za nauk vjere pod Ivanom Pavlom II., odbijajući 
"Kasperov prijedlog", koji je očito sve vrijeme bio Vaš prijedlog, izjavila je: 
"Ova norma [koja javne preljubnike isključuje iz sakramenata] nije nipošto 
kazna ni obespravljivanje rastavljenih i ponovno vjenčanih, nego izražava 
objektivnu situaciju koja po sebi onemogućuje primanje svete pričesti." 

Dakle Crkva nikad ne može dopustiti da se s onima koji žive u preljubu 
postupa kao da su njihove nemoralne veze valjani brakovi, pa ni ako sudionici 
preljuba tvrde, neuvjerljivo, da subjektivno nisu krivi premda svjesno svojim 
životom krše nezabludivi crkveni nauk. Jer otuda proizišla sablazan nagrizla 
bi i u konačnici razorila vjeru ljudi i u nerazrješivost braka i u Stvarnu 
Prisutnost Kristovu u Euharistiji. Međutim, uz Vašu punu suglasnost, 
buenosaireski su biskupi odbacili opomenu Ivana Pavla II. u Familiaris 
consortio, gdje on kaže da bi "vjernici ako se te osobe pripuste euharistiji bili 
uvedeni u zabludu i pomutnju glede crkvenog nauka o nerazrješivosti 
ženidbe". 

Prema tome upravo u ovom trenutku povijesti Crkve Vi vodite vjernike 
"u zabludu i pomutnju glede crkvenog nauka o nerazrješivosti ženidbe". 
Doista, toliko ste odlučni nametnuti svoju zabludjelu volju Crkvi da ste se u 
Amorisu (303) usudili kazati da sam Bog dopušta rastavljenima i "ponovno 
vjenčanima" nastavak spolnih odnosa ako u svojim "složenim" okolnostima ne 
mogu drukčije: 

"Savjest međutim može i više nego samo priznati da neka situacija 
objektivno nije u skladu s općenitim evanđeoskim zahtjevima. Može iskreno i 
pošteno priznati koje je ponašanje zasad najvelikodušniji mogući odgovor Bogu te 
sa stanovitom moralnom sigurnošću uvidjeti da upravo to ponašanje sam Bog 
zahtijeva u konkretnoj složenosti njezinih ograničenja, iako još nije potpuno 

sukladno s objektivnim idealom." 

Izričitim odobravanjem svete pričesti za odabrane javne preljubnike u 
svom pismu u Buenos Aires Vi također potkopavate mogućnost da 
konzervativniji biskupi ustraju na tradicionalnome crkvenom nauku. Kako 
mogu biskupi npr. u Americi, Kanadi i Poljskoj inzistirati na dvotisućljetnoj 
crkvenoj stezi, bitno povezanoj s objavljenom istinom, kad ste od nje oslobodili 
u Buenos Airesu autoritetom svoje "apostolske pobudnice"? Na temelju čega 
će se oni suprotstaviti mnoštvu prigovora sad kad ste im tradicijski temelj 
izmakli ispod nogu? 

Sve u svemu, nakon godina umješnog dvosmisličarenja o položaju 
javnih preljubnika s obzirom na ispovijed i svetu pričest. Vi ste sad jednako 
umješno proglasili navodni prevrat crkvenog nauka i prakse posluživši se 
"povjerljivim" pismom za koje ste sigurno znali da će procuriti u javnost, 
poslanim kao odgovor na spis koji Vam je stigao iz Buenos Airesa, a koji ste 
vjerojatno Vi izmamili u sklopu procesa što ga usmjeravate još otkako je bila 
najavljena tobožnja Sinoda o obitelji. 

Kako je napisao katolički intelektualac i pisac Antonio Socci: "To je prvi 
put u povijesti Crkve da je Papa stavio svoj potpis na rušenje moralnog 
zakona." Nijedan prijašnji Papa nije nikad počinio takvu sablazan. 


" Iznimke" od moralnog zakona ne mogu se ograničiti 

Neobično, ali Vaš novi moralni račun kao da se ne odnosi na druge 
grijehe, one koje stalno osuđujete pazeći pritom na granice političke 
korektnosti. Nigdje, primjerice, ne naznačujete da bi "složene okolnosti" ili 
"ograničenja koja umanjuju odgovornost i krivnju" ispričavali mafijaše koje ste 
retorički "izopćili" en masse i zaprijetili im paklom, bogataše koje grdite kao 
"krvopije", pa ni vjerne katolike koje smiješno optužujete za "grijeh gatanja" i 
"grijeh idolopoklonstva" jer ne žele prihvatiti "Božja iznenađenja", tj. Vaše 
novotarije. 

Čini se da ste čitav svoj pontifikat usredotočili na proglašenje 
pomilovanja samo za grijehe puti, upravo one grijehe zbog kojih, kako je 
upozorila Gospa Fatimska, više duša odlazi u pakao nego zbog bilo kojih 
drugih grijeha. No zašto mislite da je moralnog duha kojeg ste pustili iz boce. 

a zovete ga Bogom iznenađenja, moguće ograničiti na one moralne propise 
koje smatrate prekrutima u primjeni? Uvesti iznimke od jednoga među 
beziznimnim moralnim propisima zapravo znači sve ih poništiti. Vaša 
novotarija udara na temelje vjere i prijeti oboriti cijeli crkveni moralni sustav 
"kao kulu od karata", dakle proizvesti upravo onaj ishod za promicanje kojeg 
ste optužili vjerne katolike zbog njihova tobožnjeg "rigorizma" i privrženosti 
"uskogrudnim pravilima". 

Vi međutim ne hajete za takve očevidne posljedice. Na pitanje o svojem 
odnosu prema protivljenju "ultrakonzervativaca", tj. pravovjernih biskupa i 
kardinala, odgovorili ste s bezbrižnom bahatošću koja je zaštitni znak Vašeg 
upravljanja Crkvom: "Oni rade svoj posao, ja svoj. Ja želim Crkvu koja je 
otvorena, uviđavna, koja prati ranjene obitelji. Oni na sve kažu 'ne'. Ja idem 
naprijed, ne osvrćući se.” 

Sa zapanjujućim oholim prezirom prema Crkvi na čije ste čelo izabrani 
usudili ste se kazati da "sama Crkva katkad slijedi tvrdu liniju, pada u napast 
tvrdolinijaštva, u napast da ističe samo moralna pravila, a koliki su ljudi 
isključeni". 

Nikad prije nije neki Papa izjavio da će osobno izliječiti Crkvu od 
manjka otvorenosti i uviđavnosti te od "napasti" da slijedi "tvrdu liniju" glede 
moralnosti i time "isključuje" ljude. Takve opasno neumjerene izjave pobuđuju 
izrazit dojam gotovo apokaliptičnog razvoja događaja počevši od Vašega 
neočekivanog izbora za Papu. 


Zanemarujući sve usrdne molbe, krčite put svojoj "revoluciji" 

Prihvativši se svog djela uništenja, zanemarivali ste sve upućene Vam 
privatne molbe, uključujući i nebrojene molbe da potvrdite kako Amoris laetitia 
ne odstupa od prijašnjeg nauka, kao i dokument što ga je sastavila skupina 
katoličkih učenjaka upozorivši u njemu na krivovjerne i pogrešne tvrdnje iz 
Amorisa i pozvavši Vas da ih osudite i opozovete. Očito je da ne kanite 
prihvatiti bratski ispravak ni od koga, pa čak ni od kardinala koji su zamolili 
da "razjasnite" suglasnost svojeg naučavanja s nezabludivim Učiteljstvom. 

Naprotiv, što su vjernici bivali uznemireniji. Vi ste se ponašali sve 

smionije. Nastavljajući planski olabavljivati u praksi crkveni moralni nauk o 
spolnosti, ovlastili ste Papinsko vijeće za obitelj da objavi prvi školski program 
"spolnog odgoja" ikad proglašen od Svete stolice. Jedna od laičkih vjerničkih 
udruga koje su ustale u obranu vjere nasuprot općoj šutnji hijerarhije pred 
navalom Vaših razornih novotarija objavila je sažetak toga užasnog uputnika 
što otvoreno krši trajni crkveni nauk protiv bilo kakvog oblika izričitoga 
školskog "spolnog odgajanja": 

• Spolno obrazovanje djece prepušta se odgojiteljima, pri čemu se roditelji 
zaobilaze. 

• Seksualna ponašanja kao što su blud, prostitucija, preljub, seks uz 
kontracepciju, homoseksualni odnosi i samozadovoljavanje propušta se 
imenovati i osuditi kao grešne čine koji razaraju ljubav u srcu i okreću čovjeka 
od Boga. 

• Propušta se upozoriti mladež na mogućnost vječne rastave od Boga 
(prokletstvo) zbog činjenja teških seksualnih grijeha. Pakao nije nijedanput 
spomenut. 

• Propušta se razlikovati smrtni od lakoga grijeha. 

• Propušta se govoriti o šestoj i devetoj zapovijedi, ili bilo kojoj zapovijedi. 

• Propušta se poučavati o sakramentu ispovijedi kao putu obnove odnosa s 
Bogom nakon počinjenja teškoga grijeha. 

• Ne spominje se zdrav osjećaj stida s obzirom na tijelo i spolnost. 

• Dječake i djevojčice poučava se zajedno u istoj učionici. 

• Potiče se dječake i djevojčice da na satu međusobno razgovaraju o pitanjima 
kao što je: "Što tebi znači riječ 'seks'?" 

• Mješovite razrede pita se da pokažu "gdje je spolnost smještena kod dječaka 
i kod djevojčica". 

• Govori se o "procesu uzbuđenja". 

• Upotrebljavaju se seksualno izričite i dojmljive slike u radnim bilježnicama. 

• Preporučuju se razni seks ualno izričiti filmovi kao polazište za raspravu. 

• Ne govori se o abortusu da je duboko pogrešan, nego samo da prouzročuje 
"tešku psihičku štetu". 

• Zbunjuje se mladež upotrebom npr. izraza "spolni odnos" ne za spolni čin, 
nego za odnos usredotočen na čitavu osobu. 

• Govori se o "heteroseksualnosti" kao nečemu što treba "otkriti". 

• Spominje se poznata "gej" osoba kao primjer nadarene i slavne osobe. 

• Podržava se obrazac "hodanja" kao korak prema ženidbi. 

• Ne naglašava se celibat kao najviši oblik sebedarja u kojem se upravo sastoji 
smisao ljudske spolnosti. 

• Propušta se spomenuti Kristov nauk o braku. 

Ista udruga primjećuje da uputnik "krši norme prethodno proglašene od 
samoga tog papinskog vijeća". A jedna druga laička udruga prosvjeduje da 
uputnik "često upotrebljava seksualno izričite i moralno nepoželjne slike, 
propušta jasno odrediti i rastumačiti katolički nauk iz osnovnih izvora, 
uključujući Deset zapovijedi i 'Katekizam Katoličke Crkve', te ugrožava 
nevinost i poštenje mladih ljudi koji su pod zakonitom skrbi svojih roditelja". 
Vođe laičkoga pokreta katoličkih obitelji s pravom su ga osudili kao "potpuno 
nemoralnog", "sasvim neprimjerenog" i "upravo tragičnog". Kako je izjavio 
jedan od njih: "Roditelji ne smiju imati nikakvih iluzija: pontifikat Pape Franje 
obilježen je predajom vatikanskih vlasti svjetskoj seksualnoj revoluciji i prijetnja je 
njihovoj vlastitoj djeci." 

No to korjenito odstupanje od prijašnjeg nauka i prakse samo je u 
skladu s novotarijama Amorisa, koji obznanjuje "potrebu za spolnim odgojem" 
u "obrazovnim ustanovama", dok posve zanemaruje tradicionalni crkveni 
nauk da je u prvom redu na roditeljima, a ne na učiteljima u učionicama, 
odgovornost da pruže djetetu svaku nužnu pouku na tom krajnje osjetljivom 
području, nastojeći ne da "zalaze u pojedinosti", nego da "upotrijebe ona 
sredstva koja proizvode dvostruki učinak otvaranja vrata čistoći i zatvaranja 
vrata poroku". 

Vaša "revolucija" međutim nipošto se ne ograničuje na seksualno 
područje. Vi ste nedavno sastavili povjerenstvo, u kojem je i šest žena, da 
prouči slučaj ženskih "đakona", koji je već proučilo vatikansko povjerenstvo 
2002. te zaključilo da đakonat spada u svećenički red zajedno sa svećeništvom 
i biskupstvom, a tzv. đakonice u ranoj Crkvi da nisu bile zaređene službenice, 
nego obične crkvene pomoćnice s ovlašću ne većom od časnosestarske, koje su 
obavljale neke ograničene službe za žene, ali sigurno ne krštenje ni ženidbu. 
Đakonice koje, izgleda, imate na umu nisu dakle ništa drugo nego žene 
maskirane u svećeničko ruho, jer žene nikako ne mogu primiti nijedan stupanj 
sakramenta svetog reda. 

Dok nastavljate potkopavati poštovanje prema krajnjoj ozbiljnosti i 
nadnaravnom značaju sakramentalnog braka, čini se da se pripremate 
potkopati i već veoma umanjeno poštovanje prema svećeništvu. Što je 
sljedeće? Možda "olabavljivanje" apostolske tradicije kleričkog celibata, koje 
ste već najavili "u svom planu". 

Sada se, dok se Vaša revolucija i dalje ubrzava, spremate u listopadu 
otputovati u Švedsku na zajedničku "molitvenu službu" s oženjenim 
luteranskim "biskupom", čelnikom proabortivnog, prohomoseksualnobračnog 
Luteranskoga svjetskog saveza, u spomen na tzv. reformaciju pokrenutu od 
Martina Luthera. 

Neshvatljivo je da će rimski prvosvećenik uzveličati uspomenu na tog 
sumanutog čovjeka, najrušilačkijega krivovjerca u povijesti Crkve, koji je 
razbio jedinstvo kršćanstva i otvorio put beskrajnom nasilju i krvoproliću i 
slomu morala u čitavoj Europi. Kako je sam sramotno izjavio: "Ako uspijem 
ukloniti misu, smatrat ću da sam potpuno porazio Papu. Bude li svetogrdni i 
kleti običaj mise srušen, past će sve." Vrhunac je ironije da je natkrivovjerac 
kojemu namjeravate svojom prisutnošću odati počast to izrekao u pismu 
Henriku VIII., koji je cijelu Englesku odveo u raskol jer Papa nije htio 
udovoljiti njegovoj želji za rastavom i "ponovnom ženidbom", uključujući i 
pristup sakramentima. 


Moramo Vam se suprotstaviti 

U ovom trenutku Vašega burnog obnašanja službe "rimskog biskupa" 
izvan svake je razumne sumnje da ste Vi na Petrovoj stolici jasna i neposredna 
opasnost za Crkvu. Suočeni s tom opasnošću, moramo Vas pitati: 

Zar Vas ni najmanje ne zabrinjava sablazan i pomutnja što su ih Vaše 
riječi i djela prouzročili s obzirom na spasenjsko poslanje Crkve i njezin nauk o 
vjeri i moralu, osobito na području braka, obitelji i spolnosti? 

Zar Vam nikad ne pada na pamet da je beskonačno pljeskanje svijeta 
"Franjinoj revoluciji" upravo onaj zlokobni znak na koji je upozorio naš 
Gospodin: "Jao vama kad vas svi budu hvalili! Ta tako su činili lažnim 
prorocima oci njihovi." (Lk 6,26) 

Zar ne osjećate uznemirenost zbog podjela koje ste izazvali unutar 
Crkve, gdje neki biskupi napuštaju nauk Vaših prethodnika, isključivo na 
temelju Vašega tobožnjeg ovlaštenja, dok drugi pokušavaju ostati vjerni 
dvotisućljetnom nauku i praksi na svrgavanju kojih ste bez prestanka radili? 

Zar Vam ništa ne znače nebrojene svetogrdne pričesti koje će proizići iz 
Vašeg odobrenja svete pričesti za objektivno gledano javne preljubnike i ostale 
u "neregularnim situacijama", koju ste Već bili dopustili en masse kao 
nadbiskup buenosaireski? 

Uviđate li uopće da je primanje svete pričesti od strane ljudi koji žive u 
preljubu oskvrnuće, izravna uvreda protiv "Tijela Gospodnjeg" (1 Kor 11,29) 
koja zavređuje prokletstvo, te javna sablazan koja ugrožava vjeru drugih, kako 
su ustrajno tvrdili i Benedikt XVI. i Ivan Pavao II. u skladu sa svim svojim 
prethodnicima? 

Zar doista mislite da imate vlast odrediti "milosrdne" iznimke u "nekim 
slučajevima" od božanski objavljenih moralnih propisa kako bi se uklopili u 
Vaše osobno shvaćanje "uključivanja", u Vaš očito dobrostiv pogled na rastavu 
i suložništvo i u Vaše pogrešno poimanje onoga što u pismu buenosaireskim 
biskupima zovete "pastoralnom dobrohotnošću"? Kao da je nedobrohotno 
tražiti da preljubnici i bludnici prestanu sa svojim nemoralnim spolnim 
odnosima prije nego što im se dopusti sudjelovanje u Presvetom Sakramentu! 

Zar nemate poštovanja prema suprotnom naučavanju svih Papa koji su 
Vam prethodili? 

Konačno, zar se ne bojite Gospodina i Njegova suda, koji stalno 
omalovažavate ili niječete u svojim propovijedima i spontanim opaskama, čak 
tvrdeći, upravo protivno Vjerovanju, da "Dobri Pastir... ne traži da sudi, nego 
da ljubi"? 

Moramo se složiti s ocjenom već spomenutoga katoličkog novinara o 
Vašem suludom nastojanju oko svete pričesti za ljude u nemoralnim spolnim 
vezama: "Sve to skupa je bizarno. Nijedna druga riječ ne bi bila prikladna." K 
tome čitav Vaš bizarni pontifikat stvorio je situaciju kakvu Crkva nikad prije 
nije vidjela: na Petrovoj je stolici čovjek čije su opaske, proglasi i odluke udarci 
na cjelovitost Crkve od kojih se vjernici stalno moraju štititi. Kako zaključuje 
isti pisac: "Sa žalošću to kažem, ali bojim se da će ostatak ovog pontifikata 
sada razdirati odmetničke grupe, optužbe za papinsko krivovjerje, prijeteći, a 

možda i pravi raskol. Gospodine, smiluj se." 

A ipak gotovo cijela hijerarhija ili šutke trpi ili razdragano slavi taj slom. 
No tako je bilo i u vrijeme arijanske krize u 4. stoljeću, kad, kako je znamenito 
primijetio kardinal Newman: 

"Tijelo biskupstva bijaše nevjerno svojem poslanju, dok tijelo laikata 
bijaše vjerno svojem krštenju; jedanput bi Papa, drugi put patrijarhijska, 
metropolitanska ili neka druga visoka stolica, ili pak opći koncil, rekli što nije 
trebalo reći ili učinili nešto što zamračuje i ugrožava objavljenu istinu, dok je s 
druge strane upravo kršćanski puk, pod vodstvom Providnosti, bio crkvena 
snaga Atanaziju, Hilariju, Euzebiju Verčelskom i drugim velikim osamljenim 
ispovjedaocima, koji bi bez njih bili propali." 

Ako želimo ostati vjerni svojem krštenju i krizmenoj prisezi, mi članovi 
laikata, premda nedostojni grešnici, ne smijemo šutjeti ni ostati pasivni pred 
Vašim haranjem. Savjest nam nalaže da Vas optužimo javno pred svojim 
drugovima katolicima kako to zahtijeva objavljena istina, božanski i naravni 
zakon i crkveno opće dobro. Prisjetimo se naučavanja sv. Tome koje smo 
citirali: Papa nije iznimka od načela naravne pravde prema kojemu podložnici 
smiju prekoriti svojeg pretpostavljenog, čak i javno, kad prijeti "neposredna 
opasnost od sablazni glede vjere". Naprotiv, sam razum kazuje da, više nego 
druge crkvene dostojanstvenike. Papu treba ispraviti, pa makar to učinili 
njegovi podložnici, "ako skrene s pravog puta". 

Znamo da Crkva nije samo ljudska ustanova i da je njezina nerazorivost 
zajamčena Kristovim obećanjem. Pape dolaze i odlaze, i Crkva će preživjeti 
čak i ovaj pontifikat. No znamo također da se Bog dostojava djelovati preko 
ljudi te da, povrh onoga najnužnijeg, a to su molitva i pokora, očekuje od 
članova vojujuće Crkve, i od svećenika i od laika, borbenu obranu vjere i 
morala od prijetnji odakle god potjecale, pa makar i od Pape, kako je to 
povijest Crkve nejednom pokazala 

Za ljubav Bogu i Blaženoj Djevici, Majci Crkve, onoj za koju ispovijedate 
da je štujete, pozivamo Vas da se javno odreknete svojih zabluda i popravite 
golemu štetu koju ste nanijeli Crkvi, dušama i naviještanju evanđelja, da ne 
biste pošli za primjerom pape Honorija, pomagača i sudionika u krivovjerju, 
kojega je izopćio sveopći koncil i vlastiti nasljednik, te navukli na sebe "srdžbu 
Svemogućega Boga i blaženih apostola njegovih Petra i Pavla". 

Ako međutim ne kanite odustati od svoje tašte vizije o "milosrdnijoj" i 
"evanđeoskijoj" Crkvi od one koju je osnovao Isus Krist, čiji nauk i stegu težite 
prilagoditi svojoj volji, onda neka kardinali koji žale zbog pogreške što su Vas 
izabrali ispune svoju krvnu prisegu i barem objave zahtjev da ili promijenite 
smjer ili napustite službu koju su Vam tako nepromišljeno povjerili. 

U međuvremenu dužnost nam nalaže da se u skladu sa svojim 
položajem u Crkvi suprotstavimo Vašim zabludama i potaknemo svoje 
drugove katolike da se pridruže tom otporu, u kojem ćemo upotrijebiti sva 
raspoloživa dopuštena sredstva da ublažimo štetu koju ste, izgleda, odlučni 
nanijeti Otajstvenom Tijelu Kristovu. Budući da su svi drukčiji pokušaji bili 
neuspješni, nema nam drugog puta. 

Bog neka se smiluje nama, Svojoj Svetoj Crkvi i Vama, njezinoj zemaljskoj 
glavi. Marijo, pomoćnice kršćana, moli za nas! 


http://remnantnewspaper.com/web/index.php/articles/item/2766-with- 

burning-concern-we-accuse-pope-francis 

